Bestuurder ontken bewerings oor tender-‘onreëlmatighede’Moeketsi Mosola, munisipale bestuurder van die Tshwane-metro, tydens die mediakonferensie. Foto: ANA Moeketsi Mosola, munisipale bestuurder van die Tshwane-metro, het Woensdag volgehou dat hy onskuldig is in die toekenning van ŉ multimiljoenrand-kontrak vir projekbestuur. Die tender is aan die maatskappy GladAfrica toegeken om toesig te hou oor infrastruktuurprojekte. “Ek wil dit op skrif stel dat Solly Msimanga, die uitvoerende burgemeester, op 8 Augustus aan my as die stadbestuurder van Tshwane geskryf en inligting versoek het oor die proses wat gevolg is in die aanstelling van Ariya Project Managers se GladAfrica-groep,” het Mosola by ŉ mediakonferensie in Pretoria gesê. “In sy brief het die burgemeester ŉ omvattende verslag versoek saam met ondersteunde dokumentasie wat voor of op 14 Augustus aan hom voorsien moes word.” Mosola sê hy het op 10 Augustus ŉ navraag oor dieselfde aangeleentheid vanaf ŉ joernalis van die Sunday Times ontvang. “Ek het vir hom in ŉ WhatsApp-boodskap gesê dat die burgemeester formeel aan my geskryf en versoek het dat ek ŉ deeglike verslag oor die saak saamstel en alvorens ek dié verslag aan die burgemeester voorsien het, is ek nie in ŉ posisie om kommentaar te lewer nie.” Mosola het gesê hy kon nie op die vrae van die Sunday Times-joernalis reageer nie omdat hy verbind is tot behoorlike interne prosesse. Die storie is daarna geplaas waarin daar beweer word dat GladAfrica die Tshwane-munisipaliteit sakke vol geld kos nadat kontrakte van ongeveer R12 miljard aan die maatskappy toegestaan is. Moeketsi Mosola, munisipale bestuurder van die Tshwane-metro, en Solly Msimanga, die uitvoerende burgemeester, tydens die mediakonferensie. Foto: ANA Volgens die berig het GladAfrica oor die afgelope ses maande nog R250 miljoen in konsultasiefooie in sy sak gesteek wat deur Tshwane se afdeling vir paaie en vervoer aan die maatskappy betaal is. Mosola het egter Woensdag volgehou die behoorlike diensverskaffingsproses is gevolg en die proses wat deur die span van die Development Bank of Southern Africa gevolg is om ŉ paneel van diensverskaffers saam te stel was mededingend en geloofwaardig. Hy het gesê daar is niks onreëlmatigs aan GladAfrica se aanstelling nie en dié aanstelling voldoen ten volle aan die voorskrifte van die Wet op Munisipale Finansiële Bestuur. “Ek stel daarom al die nodige dokumente rakende hierdie kontrak beskikbaar vir die publiek om te bestudeer,” het Mosola by die mediakonferensie gesê. Msimanga, wat langs Mosola by die konferensie gesit het, het gesê hy is trots daarop dat hy nie iemand is wat korrupsie verdoesel nie en indien enigiets onreëlmatigs gebeur het, sal hy stappe doen. Msimanga het bevestig dat hy ŉ omvattende verslag oor die saak van Mosola af ontvang het.